Doložka prednosti
medzinárodnej zmluvy pred zákonmi
(čl. 7 ods. 5 ústavy)

1.	Gestor zmluvy: Ministerstvo dopravy, výstavby a regionálneho rozvoja Slovenskej republiky 

2.	Názov zmluvy: Návrh na pristúpenie Slovenskej republiky k Protokolu z roku 1992, ktorým sa mení a dopĺňa Medzinárodný dohovor o občianskoprávnej zodpovednosti za škody vzniknuté v dôsledku znečistenia ropnými látkami z roku 1969 (CLC PROT 1992) 

3.	Účel a predmet zmluvy a jeho úprava v právnom poriadku Slovenskej republiky:
Cieľom predkladaného návrhu na pristúpenie Slovenskej republiky k Protokolu z roku 1992, ktorým sa mení a dopĺňa Medzinárodný dohovor o občianskoprávnej zodpovednosti za škody vzniknuté v dôsledku znečistenia ropnými látkami z roku 1969 (CLC PROT 1992) je vytvoriť právne podmienky a pravidlá na zabránenie znečisťovaniu spôsobeného únikom ropných látok na území štátu vrátane pobrežného mora a oblasti výlučnej ekonomickej zóny. Z hľadiska jednotnej politiky EÚ a jej členských štátov je CLC dohovor dôležitý, pretože zabezpečuje zlepšenú ochranu poškodených na základe medzinárodných pravidiel zodpovednosti za znečisťovanie morí v súlade s „Dohovorom Organizácie Spojených národov o morskom práve“ z 10. decembra 1982. 

4.	Priama úprava práv alebo povinností fyzických osôb alebo právnických osôb:
CLC dohovor upravuje práva a povinnosti fyzických osôb aj právnických osôb v článkoch III, IV, V, VI, VII, VIII.  

5.	Úprava predmetu medzinárodnej zmluvy v práve EÚ:
V primárnom práve EÚ je daná problematika upravená v 3. časti, Hlave VI (Doprava) Zmluvy o fungovaní Európskej únie. V sekundárnom práve EÚ je daná problematika upravená v smernici EP a Rady 2009/21/ES o plnení povinností vlajkového štátu. CLC protokol 1992 je v úplnej zhode s právom EÚ. 

6.	Kategória zmluvy podľa čl. 7 ods. 4 Ústavy Slovenskej republiky (vyžaduje pred ratifikáciou súhlas Národnej rady Slovenskej republiky):
CLC protokol 1992 je mnohostrannou medzinárodnou zmluvou prezidentskej povahy v zmysle článku 7 ods. 4 Ústavy SR, ktorá priamo zakladá práva alebo povinnosti fyzických osôb alebo právnických osôb, a preto sa vyžaduje pred ratifikáciou súhlas Národnej rady Slovenskej republiky. 

7.	Kategória zmluvy podľa čl. 7 ods. 5 Ústavy Slovenskej republiky (má prednosť pred zákonmi):
CLC protokol 1992 je mnohostrannou medzinárodnou zmluvou prezidentskej povahy v zmysle článku 7 ods. 5 Ústavy SR, ktorá priamo zakladá práva alebo povinnosti fyzických osôb alebo právnických osôb a má prednosť pred zákonmi Slovenskej republiky. 

8.	Dopady prijatia medzinárodnej zmluvy, ktorá má prednosť pred zákonmi, na slovenský právny poriadok: 
Na vykonávanie CLC protokolu 1992 nie je potrebné meniť ani prijať žiadne vnútroštátne právne predpisy alebo ich jednotlivé ustanovenia, ktorých sa medzinárodná zmluva týka.